Efter et længere tilløb er nedrivningen af det nedstyrtningstruede sommerhus i Lønstrup nu gået i gang.

Sommerhuset på Hagen 12 i Lønstrup, der - i bogstaveligste forstand - er i overhængende fare for at styrte ned på stranden, bliver nu revet ned. Entreprenøren gik igang med arbejdet onsdag formiddag, og det forlyder, at arbejdet med at fjerne det fuldt møblerede hus fra kysten kommer til at tage op mod en uge. Alle dele af huset bliver nemlig - på stedet - sorteret efter, hvordan det kan blive genanvendt. Forsinket af vejret Det er ejerne af sommerhuset, der står for nedrivningen - men det er Hjørring Kommune, der har besluttet, at det skulle ske. Egentlig var det planen at huset skulle rives ned i sidste uge, men på grund af vejret er arbejdet altså blevet udskudt til nu. Kystsikring var ulovlig Historien om sommerhuset på Hagen 12 er blot én af mange gennem årene. Erosion har langsomt - men sikkert - ædt meter for meter af kystlinjen, og flere sommerhuse er enten styrtet ned på stranden eller også er de, som det nu sker, blevet revet ned, mens de stadig stod på den yderste kant. Moder Naturs barske behandling af kysten har løbende ført til konflikter mellem sommerhusejere i området og myndighederne. Senest er fire sommerhusejere ved Vestre Landsret blevet idømt en bøde på 425.000 kroner for ulovligt at have kystbeskyttet området med kampesten på stranden og cement, der blev hældt ud over klinten.